開壁置窗命曰遠軒  其一
作者：陳與義
朝代：宋

paragraphs: 鍾妖鳴吾旁，楊獠舞吾側。
東西俱有礙，群盜何時息。
丈夫堂堂軀，坐受世褊迫。
仙人千仞崗，下視笑予厄。
誰能久鬰鬰，持斧破南壁。
窗開三尺明，空納萬里碧。
巖霏雜川靄，奇變供几席。
誰見老書生，軒中岸玄幘。
蕩漾浮世裏，超遥送茲夕。
倚楹發孤嘯，呼月出荒澤。
天公亦粲然，林壑受珠璧。
會有鶴駕賓，經過來見客。